Borg
        
         (høvdingsete i Nordland)
Store norske leksikon,Historie,Arkeologi,Nordisk arkeologi
Borg var et høvdingsete fra vikingtiden på nordsiden av Vestvågøya i Lofoten, i det nåværende Vestvågøy kommune i Nordland.
Her gravde nordiske arkeologer i 1980-årene ut et 83 meter langt hus (700 kvadratmeter), det største huset vi kjenner fra vikingtiden. Huset har vært av tre, men på utsiden var det en ekstra vegg av torv, 1,5 meter bred. Huset har tjent både som bolig, fjøs og gildehall. Det var delt i fem rom, hvorav fjøset og gildehallen lå i de to største. I fjøset har det vært rom for 50 kyr. Nede ved sjøen er det påvist tufter etter flere store naust, det største 26 meter langt.Borg utmerker seg også ved kvaliteten på gjenstandsfunnene. I gildehallen, som er den eneste kjente fra norsk vikingtid, er det funnet gullgubber, importert keramikk og eksklusivt glass. Det økonomiske overskuddet på Borg skriver seg trolig fra handel med varer fra Nord-Norge, som pelsverk og hvalrosstenner.Vikingmuseet Lofotr på Borg i Lofoten holder fra 1995 til i en rekonstruksjon av vikingtidshuset. Les mer i Store norske leksikon vikingtiden langhus Litteratur Munch, Gerd Stamsø m.fl., red.: Borg in Lofoten, 2003